Et kraftigt blæsevejr rammer Danmark fredag, og allerede fredag morgen blæser det kraftigt i den nordvestlige Jylland. Her har vinden ved Thyborøn nået stormende kuling med 22,4 meter per sekund, mens vindstødene har nået stærk storm med 29,5 meter per sekund. Den kraftige blæst breder sig til en langt større del af landet i dagens løb - og i Nordvestjylland vil vinden endda tiltage en smule. Vinden vil her kunne nå op på omkring 23 meter per sekund, mens vindstødene kan nå et nøk længere op med cirka 30-32 meter per sekund. Orkan begynder ved 32,7 meter per sekund. Vindstød af stormstyrke i store dele af landet I formiddagstimerne breder vindfeltet sig til Kattegatområdet og Midt- og Østjylland. Især over Djursland, Odsherred og Nordsjælland vil der fra sidst på formiddagen kunne komme kraftige vindstød af stormstyrke, mens middelvinden ved kyststrækningerne kan nå hård- eller stormende kuling. Bornholmerne vil også mærke den kraftige blæst, og her vil vinden først aftage i løbet af fredag aften. Indtil da vil der i adskillige timer være hård til stormende kuling med vindstød af stormstyrke, eller måske endda stærk storm. TV 2 Vejret varsler Den kraftige blæst har fået TV 2 Vejret til at udsende varsel om vindstød af stærk storm og stormstyrke, som gælder for store dele af landet. Vindstød af stormstyrke kan få tagsten til at ryge af tagene, ligesom træer kan vælte og store grene kan knække af. Blæsten har allerede fået træer til at vælte i det sydlige Sjælland, oplyser Sydsjælland og Lolland-Falsters Politi.

Opsummering:
Der venter os en ualmindeligt blæsende fredag.